Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 10 дугаар сарын 23-ны өдөр (Мягмар гариг)-ийн хуралдаан 08 цаг 55 минутад Төрийн ордны “Б” танхимд эхлэв.

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлыг дарааллыг танилцуулж, хуралдааныг даргалав.

***Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв.***

***Чөлөөтэй:***  *Н.Алтанхуяг, Ж.Батзандан, С.Баярцогт;*

***Өвчтэй:*** *Ч.Сайханбилэг;*

***Тасалсан:*** *Р.Гончигдорж, Б.Наранхүү, Н.Батбаяр;*

***Нэг. Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төсөл (****хэлэлцэх эсэх****)***

Хэлэлцэж буй асуудалтай холбогдуулан Хууль зүйн сайд Х.Тэмүүжин, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Улсын Их Хурлын дэд дарга Л.Цог танилцуулав.

Танилцуулгатай холбогдуулан Улсын Их Хурлын гишүүн Д.Батцогт, Н.Батцэрэг, Х.Тэмүүжин, А.Бакей нарын асуусан асуултад Улсын Их Хурлын дэд дарга Л.Цог хариулж, тайлбар хийв.

Улсын Их Хурлын гишүүн Н.Батцэрэг, Х.Тэмүүжин, Д.Батцогт, А.Бакей нар санал хэлэв.

**А.Бакей: -** Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төслийн хэлэлцэх эсэх асуудлыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 0

Бүгд: 9

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Х.Тэмүүжин танилцуулахаар тогтов.

Уг асуудлыг 09 цаг 15 минутад хэлэлцэж дуусав.

***Хоёр. “Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай” Байнгын хорооны тогтоолын төсөл***

Хэлэлцэж буй асуудалтай холбогдуулан Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Тогтоолын төслийг Байнгын хорооны дарга, Улсын Их Хурлын гишүүн А.Бакей товч танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт гараагүй болно.

Улсын Их Хурлын гишүүн Д.Эрдэнэбат, Л.Цог нар санал хэлэв.

**А.Бакей: -** Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай. Монгол Улсын Их Хурлын тухай хуулийн 24 дүгээр зүйлийг үндэслэн Төрийн байгуулалтын байнгын хорооноос ТОГТООХ нь:

1. Сонгогчийн нэрсийн жагсаалт, бүртгэлийн хяналтын дэд хорооны дүрмийг хавсралтаар баталсугай.

2. Дэд хорооны дүрмийг баримталж ажиллахыг Сонгогчийн нэрсийн жагсаалт, бүртгэлийн хяналтын дэд хороонд даалгасугай гэсэн Байнгын хорооны тогтоолыг баталъя.

Зөвшөөрсөн: 8

Татгалзсан: 1

Бүгд: 9

Гишүүдийн олонхийн саналаар дэмжигдлээ.

Уг асуудлыг 09 цаг 20 минутад хэлэлцэж дуусав.

***Гурав. “Гаалийн улсын байцаагчийн зэрэг дэв, түүний нэмэгдэл олгох тухай” Улсын Их Хурлын тогтоолын төсөл (****хэлэлцэх эсэх****)***

Хэлэлцэж буй асуудалтай холбогдуулан Сангийн дэд сайд С.Пүрэв, Гаалийн ерөнхий газрын дарга Д.Цэвээнжав, Сангийн яамны Орлогын хэлтсийн дарга Б.Доржсэмбэд, Сангийн яамны ахлах мэргэжилтэн С.Мөнгөнцэцэг, Улсын Их хурлын Тамгын газрын зөвлөх С.Доржханд, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж, С.Энхцэцэг нарын бүрэлдэхүүнтэй ажлын хэсэг байлцав.

Төсөл санаачлагчийн илтгэлийг Сангийн дэд сайд С.Пүрэв танилцуулав.

Танилцуулгатай холбогдуулан Улсын Их Хурлын гишүүн Д.Эрдэнэбат, Х.Тэмүүжин нарын асуусан асуултад Сангийн дэд сайд С.Пүрэв, Гаалийн ерөнхий газрын дарга Д.Цэвээнжав нар хариулж, тайлбар хийв.

Улсын Их Хурлын гишүүн Н.Батцэрэг, Д.Батцогт, Д.Эрдэнэбат, Х.Тэмүүжин, Л.Цог, А.Бакей нар санал хэлэв.

**А.Бакей: -** “Гаалийн улсын байцаагчийн зэрэг дэв, түүний нэмэгдэл олгох тухай” Улсын Их Хурлын тогтоолын төслийн хэлэлцэх эсэх асуудлыг хойшлуулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн: 7

Татгалзсан: 2

Бүгд: 9

Гишүүдийн олонхийн саналаар дэмжигдлээ.

*Хуралдаан 09 цаг 40 минутад өндөрлөв.*

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ

ТӨРИЙН БАЙГУУЛАЛТЫН БАЙНГЫН ХОРООНЫ 10 ДУГААР САРЫН 23-НЫ ӨДӨР (МЯГМАР ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 08 цаг 55 минутад эхлэв.*

**А.Бакей: -** Төрийн байгуулалтын байнгын хорооны гишүүдийн ирц бүрдэж байгаа юм байна. 9 гишүүн ирснээр бүрдэх ёстой. Р.Бурмаа гишүүн, М.Батчимэг гишүүн одоо орж ирнэ. За тийм учраас тус Байнгын хорооны 2012 оны 10 дугаар сарын 23-ны өдрийн хуралдааныг нээснийг мэдэгдье.

За өнөөдрийн хуралдаанаар 3 асуудал хэлэлцүүлэхээр оруулж байна. Эхний асуудал бол Гаалийн улсын байцаагчийн зэрэг дэв, түүний нэмэгдэл олгох тухай Улсын Их Хурлын тогтоолын төсөл. Энэний хэлэлцэх эсэх асуудал байгаа. За хоёр дахь нь Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төсөл. За санаачлагч нь С.Баярцогт, Н.Батцэрэг, Ц.Даваасүрэн, С.Оюун, Л.Цог, Д.Эрдэнэбат нарын 5 гишүүний өргөн мэдүүлсэн хуулийн төсөл байгаа. Энэ хуулийн хэлэлцэх эсэхийг хэлэлцэнэ. Гурав дахь нь, Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай Байнгын хорооны тогтоолын төсөл байгаа. За ингээд хэлэлцэх асуудал дээр өөр саналтай гишүүд байна уу? Алга байна. За тэгвэл хэлэлцэх асуудлыг баталъя гэсэн гишүүд гараа өргөе. За батлагдлаа.

Ч.Улаан гишүүн Нийгмийн бодлого, боловсрол, соёл, шинжлэх ухааны байнгын хороон дээр бас асуудал танилцуулж байгаа юм байна. Тийм учраас хоёр дахь асуудлаас эхэлж хэлэлцээд явъя. Ч.Улаан сайдыг орж иртэл.

***Нэг. Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төсөл***

***(****хэлэлцэх эсэх****)***

За хоёр дахь асуудал бол Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төсөл байгаа. Энэ асуудлаар, хуулийн төслийн танилцуулгыг хуулийн төсөл санаачлагч, Улсын Их Хурлын гишүүн, Улсын Их Хурлын дэд дарга Л.Цог гишүүнийг урьж байна.

**Л.Цог: -** За баярлалаа. Тэгэхээр энэ асуудал Чингис хааны одон бий болгох хуульд өөрчлөлт оруулах тухай асуудал яригдсан. Тэгээд энэ Чингис хааны одон гардуулах өдөрт бол Монгол бахархлын өдөр болгоё гэсэн санал гарсан учраас энэ жил бүрийн 11 сарын 14-ний өдрийг байхаар ингэж туссан байгаа. Тэгэхдээ энэ өдрийг бол Нийтээрээ тэмдэглэлт өдрийн тухай хуульд нэмэлт оруулах замаар, хамруулъя гэсэн ийм санал гарсан юм. Энэний дагуу бид Засгийн газраас санал аваад хуулийн төсөлд нэмэлт оруулж байна.

За хуулийн төсөл маань цомхон байж байгаа. Агуулга нь ерөөсөө одоо энэ 11 сарын 14-ний өдрийг энэ тогтоолд хамруулъя. Баярын өдөр болгон нийтээрээ амарчихъя гэсэн ийм агуулгатай. Тэгэхээр энэ өдрийг бий болгохын тулд одоо Үндсэн хуулийн өдөр, бидний ярьж заншсан 11 сарын 26-ны өдрийг нааш нь шилжүүлээд энэ өдрийг нийтээрээ амрах ийм өдөр болгоё гэсэн ийм агуулгатай, ийм 3 заалттай цомхон хуулийн нэмэлт байгаа. Засгийн газар хуралдаанаараа дэмжсэн. Ингээд хэлэлцэх эсэх асуудлыг хурлаар шийдэх ийм саналтай байна.

**А.Бакей: -** За Л.Цог даргад баярлалаа. За хуулийн төсөлтэй холбогдуулж асуух асуулт гишүүдэд байна уу? За Д.Батцогт гишүүн. Өөр. За Д.Батцогт гишүүн асуулт асууя.

**Д.Батцогт: -** 11 сарын 26-ныг нааш нь татна гэдэг нь яг тэр 26-ндаа бол амрахаа больж байгаа гэсэн үг юм уу? Тийм ээ.

**Л.Цог: -** Тэгж байгаа гэсэн үг. Нийтээрээ амрахгүй. Тэмдэглэлт нь хэвээрээ. Зүгээр нийтээрээ амрахгүй болгож байгаа гэсэн үг. 11 сарын 14-нд бол амардаг болъё нийтээрээ гэж. Хамруулж байгаа байхгүй юу. Яагаад гэвэл нэг их олон амралтын өдөр болж магадгүй гэсэн бас шүүмжлэл гарч магадгүй гэж санаад.

Хоёрдугаарт, цаанаа бол яг агуулгаараа үзвэл 1924 оны манай анхны Үндсэн хууль бол бас яг одоогийн өнцгөөс харах юм бол нийгмээ, ард түмнээ, ардуудаа хуваасан, ангилсан гэдэг юм уу тийм шинж агуулсан учраас заавал нийтээр амрах хэрэггүй юм аа л гэж үзсэн.

**А.Бакей: -** Өөр асуулт байна уу? Асуулт байхгүй бол асуултыг тасаллаа. За санал хэлэх гишүүд байна уу? Н.Батцэрэг гишүүн.

**Н.Батцэрэг: -** Би хууль санаачлагч гишүүдийн нэг байгаа юм. Тэгэхдээ ингээд хууль санаачлаад өргөн барихдаа хууль санаачилж байгаа гишүүд яг энэ нийтээр тэмдэглэх баярын өдөр болгон тэмдэглэхдээ энэ өдрийн нэр нь ямар байх гэдэг дээр бас төдийлөн сайн нэгдэж ярилцаагүй юм. Яах вэ өргөн барьсан явцдаа бол бас саналаа хэлээд, ялангуяа Байнгын хороон дээр бол болох болов уу гэж би хувьдаа бодсон. Тэгээд энэ Монгол бахархлын өдөр гэж 11 сарын 14-нийг одоо нэрлэе. Тэгээд энэ нийтээр тэмдэглэх баярын өдөр болог гэж байгаа юм.

Би тэр Монгол бахархлын өдөр гэдэг дээр л үг хэлмээр санагдаад болохгүй байгаа юм. Энэ дээр үндэстний бахархлын өдөр гэж хэлээч. А.Бакей гишүүн тэр тусмаа та дэмжиж өгөөч гэмээр байгаа юм. Яг юунаас болоод тэгээд байгаа юм гэвэл би бас дээр хэлж байсан юм. Энэ 11 сарын 14 чинь эзэн Чингис хааны төрсөн өдөр. Чингис хаан бол Монголын тулгар төрийг үндэслэн байгуулагч. Гэхдээ манай түүхчдын барин тавин хэлж нотолдог зүйл бол Төв Азийн энэ өдөрлөгт байсан аж байдлын соёл, хэл, угсаа гарвал нэгтэй боловч бүхэлдээ нэг үндэстэн болж төлөвшиж бүрэлдэж хараахан чадаагүй байсан нүүдэлчдийг яг 1206 оны тэр тулгар төр үүссэний дараа Монгол үндэстэн бий болсон байгаа юм. Монгол гэдэг нэртэй энэ үндэстэн бий болсон байгаа. Тэгэхээр энэ бол яг нарийн дээрээ. Яах вэ Монголд бол бахархах зүйл маш их бий. Энэ бол бас үндэстэн төрсөн өдөр гэж хэлэхээр зүйл байгаа шүү. Үндэстний бахархлын өдөр гэж хэлмээр санагдаад байгаа юм.

Би дээр одоо энэ одонтой холбоотой асуудлаар Байнгын хороон дээр хэлэлцэх эсэхээр явсны дараа бас дахиад манай түүхчид рүү утасдаж лавласан. Түүхчид маань мэдээжийн хэрэг судалгааныхаа ажлын явцад бас янз янзын өнцгөөс түүхээ хардаг байдал ч бий. Янз янзын л түвшинд судалгаа хийж байгаа түүхчид рүү утасдлаа. Бүгдээрээ нэг зүйл дээр санал байгаа юм. Тийм ээ. 1206 оны тулгар төр үүссэний дараа Монгол үндэстэн бүрэлдэн бий болсон гэж хэлж байгаа юм. Энэ бол үнэхээр тийм байгаа юм. Тийм учраас эрхэм гишүүд энэ дээр нэр жаахан солих дээр анхаарч өгөөчээ. Үндэстний бахархлын өдөр гэдэг болгож өгөөчээ гэж чин сэтгэлээсээ хүсэж байна.

**А.Бакей: -** За Н.Батцэрэг гишүүнд баярлалаа. За Х.Тэмүүжин гишүүн.

**Х.Тэмүүжин: -** Яах вэ үндэсний гэдэг үг сонсогдоход наалдацтай сонсогдож л байх л даа. Гэхдээ үндэсний гэдэг үг чинь ерөнхий нэр шүү дээ. Оноосон нэр нь Монгол гэж байгаа байхгүй юу. Бид нар Монголоороо л бахархах ёстой. Тэгэхгүй Монгол нь гээгдээд үндэсний гээд явчихаар хэт ерөнхий нэрээр ингээд бахархаад яваад байна л даа. Орос үндэстний өдөр ч юм уу, Монгол үндэстний өдөр юм уу, ямар үндэстний өдөр юм.

Тэгэхээр бид бол шууд одоо энэ Монгол гэдэг үгээ өөрөө брэнд болгох ёстой. Энэ Монгол гэдэг үгээрээ өөрсдөө бахархаж сурах хэрэгтэй. Үндэстний гэдэг бүгдээрээ л энэ үгийг хэлсэн хэлээгүй бүгдээрээ ойлгож байгаа. Ганцхан бидний юу гэдэг юм яах аргагүй бахархаж, дуугарч, магтаж, өөрөө өөрсдийгөө эргэцүүлж бодож байх тэр үг чинь бол Монгол гэдэг л үг байгаа. Монгол Улс, Монгол бахархал. Тэгээд энэ үгээ бид бол одоо бол брэнд болгоод, эзэмшээд, бүрэн өөрөөр энэ орон нутагтаа, энэ газар нутаг дээр ингээд бүр зарлах ёстой л доо. Тэгэхгүй бол хилийн гадна Монгол гэдэг үг чинь өөрөө хэрэглэгдэх бас эрсдэл байгаад байгаа байхгүй юу.

**Н.Батцэрэг: -** Тийм. Х.Тэмүүжин гишүүн бас сайн зүйл хэллээ. Монгол үндэстний бахархлын өдөр гэвэл яасан юм. Би бүр эхний юу бол тэгж хэлсэн шүү дээ. Д.Эрдэнэбат дарга надтай. Монгол үндэстний. Манай үндэстнийх байхгүй юу. Монгол үндэстний бахархлын өдөр.

**А.Бакей: -** Л.Цог дарга.

**Л.Цог: -** Тэгэхээр яах вэ нэмэлт санал гарч байна л даа. Горимын санал. Болохгүй гэхийн аргагүй мөртлөө, бас хүлээж авахгүй тийм санал гарч байна. Энэ Үндсэн хууль батлахад бас бөөн маргаан болсон юм. Одоо ёстой л А.Бакей гишүүний чиглэлийн энэ асуудлаар. Баян-Өлгийг яах юм, казах үндэстнийх яах юм. Яг гарсан. Энэ түүхэнд байдаг асуудал л даа. Протоколд байгаа. Би худлаа хэлэхгүй.

Тэгэхээр яг Н.Батцэрэг гишүүний энэ саналыг авчихвал яг тийм асуудал бас цаанаа гарна. Тэгэхээр брэнд гэдэг утгаараа ёстой Монголоо л гэж авч үлдэх ийм бодолтой байгаа юм. Монгол бахархал гэж харин оноосон нэр шүү дээ. Тийм биз дээ. Тэмдэг нэр биш байгаа байхгүй юу. Цаанаа уршиг ихтэй шүү.

**Д.Батцогт: -** Наадах чинь жаахан буруу ойлголт руу л явчих шиг боллоо л доо. Үндэстний биш үндэсний гэж байгаа шүү дээ. Үндэстний гэдэг чинь бол бүр аугаа том юмыг багтаасан том ойлголт шүү дээ. Монгол, бүгд багтсан ойлголт байхгүй юу. Түүнээс наадах чинь казах үндэстний, монгол үндэстний болоод явчихлаа шүү дээ. Яг уг үндэс нь үндэсний байхгүй юу. Үндэстний биш.

Тэгэхээр үндэсний гэхээр аягүй том ойлголт шүү дээ. Аягүй том ойлголт байхгүй юу даа.

**Х.Тэмүүжин: -** Нэг юмыг ингээд. 1990 оноос хойш ингээд маргаж байгаад Монгол Улсад ямар нэр өгөх вэ гэдгээрээ ингээд олон маргаан явж байгаад уг нь бол хамгийн зөв сонголт дээрээ очсон гэж би хувьдаа боддог юм. Ямар нэгэн тодотголгүй зүгээр л Монгол Улс. Үнэт зүйлс, зарчим, үзэл бодол, тэр үзэл суртал юу байдаг юм ингээд олон зүйлээрээ ингэж хэмжиж болно. Энийг нэг агуулга дотор л оруулж байгаа юм. Энэ бол Монгол Улс гээд.

Тэгэхээр хэдүүлээ уг нь ингээд одоо Монгол гэдэг үгийн ард улсаас өөр юм залгалгүйгээр хэрэглэж сурах ёстой юм шиг байгаа юм. Тэгэхгүй Монгол үндэстний, Монгол юу гэдэг юм ингээд угсааны ч гэдэг юм уу ингээд, юм аа ингээд хавчуулаад л байх юм бол энэ өөрөө цаашдаа бол бас ингээд жаахан төвөгтэй юм руу орчих байх. Тэгэхээр ямар ч нөхцөлд зүгээр Монгол гэдэг зүйлээрээ л бахархдаг, Монгол гэдэг хаяг доороо л байж байдаг. Нэгдмэл, дотроо зөрчилдөөн байхгүй энэ юм руугаа ингээд зугуухан түлхэх ёстой юм шиг санагдаад байгаа юм.

**Н.Батцэрэг: -** Яах вэ ярилцаж байгаа юм чинь дахиад нэг санал хэлчихье, А.Бакей дарга аа, болох уу.

Тийм. Би зүгээр энэ саяны аргументуудыг сонсоход бол мэдээжийн хэрэг нөгөө тас гүрийгээд байхгүй татаад авахад ч бэлэн байна л даа. Харьцангуй тийм горимын шинжтэй санал. Гэхдээ нэг юмыг хэлмээр байгаа юм энэ дээр. Протоколд үлдэг. Хэлэх гээд байгаа юм нь байна шүү дээ хардаа, Монгол бахархал ч байж болно. Үндэстний асуудал гэдэг юмыг нь 20 дугаар зууны сүүл, 21 дүгээр зууны эхээр энэ шинэ globalization явагдаж байгаа энэ үед цоо шинээр тавигдаж байгаа юм байна шүү гэдгийг анхааруулах гээд байгаа юм. Дэлхий дээр ямар процесс явж байна вэ гэвэл цөөн тоотой үндэстэн бүдгэрч байна, мөхөж байна, бусдад уусан алга болж байна. Энэ бодитойгоор болж байгаа үйл явц байна.

Тэгээд маш олон улсуудад ямар байдал үүсч байна вэ гэвэл хил хамгаалах асуудлууд, язгуурын соёлоо хамгаалах юмнууд маш том тавигдаж байна, төрийн институциудын хуучин бол одоо ардчилал, нээлттэй байх ёстой гэдэг байсан бол аль хэсэг дээр нь бас жаахан хааж, дархлаагаа авч үлдэх вэ гэдэг асуудал маш хурцаар тавигдаж байна. Энэ тавигдаж байгаа юм болгоны ард нь юу байгаа вэ гэвэл үндэсний эрх ашиг гэдэг юмнаас ургаж гарч байна. Үндэсний эрх ашиг гэдэг юмнаас ургаж гарахдаа тэр тухайн газар нутгийг хянаж байгаа үндэстнийг өөрийг нь авч хөдлөхтэй холбоотой асуудлаар энэ асуудал газар болгон тавигдаж байна. Сая жишээлэх юм бол Балтийн орнуудад энэ айхтар том юм өрнөж байна. Латви, Литвад яг ийм хэлэлцүүлгүүд болж байгаа юм байна шүү дээ, жишээлэх юм бол. Бас л хэл соёлтой холбоотой асуудал. Орос хэлийг яаж түрэх вэ, латви, латиш хэлээ яаж гаргах вэ гэх мэтчилэн. Тэгэхээр би энэ хэлэх гээд байгаа юмны цаана бол ер нь зүгээр Монгол бахархал гээд монголоор бол хэн ч ирээд бахархчихаж магадгүй байгаа шүү. Монгол бахархал бол Жон ч гэсэн бахархаж магадгүй л байгаа. Жоны гарлыг бол бид нар хаанахыг мэднэ. Ли тийм байж болно. Иван тийм байж болно. Монголоор бахархчихаад Монголын газар нутгийг хянадаг тэр юм руу одоо ороод ирэхэд тун бэлэн явж байгаа. Бид нар бүгдээрээ ярьж байгаа. Шинэ колонолизмын тэр том идеологитой, одоо үзэл сурталтай, бүх юмтайгаа орж ирж байгаа, энэ дэлхий дээр болж байгаа үйл явцын гадна Монгол үлдэж чадахгүй ээ гэж бодоод байгаа юм л даа. Тэгээд би ядахдаа тэр дотор юундаа ч гэсэн яаж энэ үндэстний юмнуудыг дандаа суулгаж өгөх вэ гэж бодоод байгаа юм. Ялангуяа манай залуу сайд шиг ийм зүтгэлтнүүдэд бол энийг ажлынхаа заваар, орчин үеийн үндэстний проблем яаж тавигдаж байгаа талаар та харж л байгаа л даа. Илүү сайн хараад. Та Монгол бахархлаа их сайхан аргументтэй тайлбарлаж байна. Энэ бол олон жилийн цаадах биш ерөөсөө хамар доор хүрээд ирсэн тулсан асуудал болж байгаа шүү, үндэстний проблем гэдэг бол. Ийм л зүйл байна даа.

**А.Бакей: -** За ингээд Л.Цог гишүүн саналаа хэлчихье.

**Н.Батцэрэг: -** Би тэгээд тэр үндэсний гэдгээ болилоо. Баярлалаа.

**Л.Цог: -** Тийм ээ тийм. Санал хэн ч гаргаж болно. Энэ зүгээр, бид байна шүү дээ харин энэ бичихдээ Монгол бахархлын өдөр гэж нэрлээд байгаа байхгүй юу. Харин хаалтанд ёстой Монгол бахархал гэдэг маягтай хийвэл бичлэгийн хувьд онох юм биш байгаа. Монгол бахархал гэдэг өдөг. Арай эвгүй юу. За за.

**А.Бакей: -** За ингээд ерөнхийдөө бол энэ асуудлаар гишүүд саналаа хэллээ. Өөр санал хэлэх хүн байхгүй бол саналаа тасаллаа.

За тэгэхээр хоёр янзын санал гарч байна л даа. Яах вэ зүгээр энэ нэрээрээ явуулъя. Монгол гэдэг оноосон нэр нь байх нь зөв гэж. Нөгөө талаараа үндэстний гэдгээ тодотгол байвал зүгээр гэсэн бас нэг санал хэлж байх шиг байна. Тэгэхээр энэ бол бид өнөөдөр бол зөвхөн хэлэлцэх эсэхийг нь шийдэж байгаа. Анхны хэлэлцүүлгээр.

Тэгэхдээ тэрийгээ та нар үнэхээр одоо өөрчлөлт оруулахаар бол, зарчмын зөрүүтэй санал гарвал тэр үедээ саяны ярьсан үндэслэлээ сайхан танилцуулаад оруулж болно. Хэрвээ зарчмын зөрүүтэй санал гарахгүй бол дараа нь анхны хэлэлцүүлгээр одоо нөгөө анхны хэлэлцүүлгээр нь батлах тухай асуудал гардаг шүү дээ. Тийм учраас сая Н.Батцэрэг гишүүн үндэстний гэдэг үг нэмье гэж байснаа эргээд татаж авлаа. Тийм ээ. Тэгэхдээ энэ бол хэлэлцэх эсэхийг нь өнөөдөр шийдэх гэж байгаа учраас дараагийн анхны хэлэлцүүлэг дээр та бүхний саналыг хэлэх боломж гарна.

**Л.Цог: -** Би горимын санал. Протоколд үлдэх гэсэн утгаар. Түрүүчийн хурал дээр энэ би анх санаачилж энэ санал гаргасан юм л даа. Тэгээд гишүүд дэмжсэн. С.Баярцогт гишүүн дэмжсэн мөртлөө цаашаа ганцаараа аваад. Протоколд. Уг нь санал хамт л явах ёстой гэдгээ тохирсон юм л даа. Протоколд зүгээр үлдэг. Уг нь нэр энд явах ёстой юм.

**Х.Тэмүүжин: -** Нарын..

**А.Бакей: -** Нарын. Тийм.

**Л.Цог: -** Нарын биш. Зүгээр С.Баярцогтын гэдгээр. Энэ бол жижигхэн юм биш байхгүй юу. Агуулгаараа их том юм шийдэж байгаа.

**А.Бакей: -** Протоколд тэмдэглэе. С.Баярцогт, Н.Батцэрэг, Ц.Даваасүрэн, С.Оюун, Л.Цог, Д.Эрдэнэбат нарын санаачилсан хууль. За энийг протоколд тусгая.

За ингээд энэ дашрамд бас нэг зүйлийг би нэмж бас хэлчихье. Тэгээд санал хураалгана. Энэ Чингис хааны төрсөн өдөртэй холбоотой бас энэ Чингис хаан менежементийн нийгэмлэг гэж байдаг юм байна. Баланк дээр англиар байна л даа. Genghis Khan Management Association гээд. Ийм байгууллагаар их хаан Чингисийн төрсөн өдрийн тухай гээд их хаан Чингис 1161 оны 12 дугаар сарын 21-нд төрсөн гээд 2 хуудас нэртэй. Тэгээд төгсгөлд нь бол зүгээр Чингис хааны менежментийн холбоо гээд Чингис хаан судлалын төв гэж нэг тодорхой хаяггүй ийм бичиг иржээ. Энэ гишүүдэд бас тараагдсан юм шиг байгаа юм. Тэгэхээр яах вэ нөгөө бид өнөөдөр зөвхөн хэлэлцэх эсэхийг нь шийдэж байгаа шүү дээ. Дараа нь яг анхны хэлэлцүүлгийн үед бас төрсөн өдөр нь энэ тэр гээд бас янз бүрийн яриа гарах л юм шиг байгаа юм. Энийгээ бол тэр үедээ яръя. За ингээд санал хураалгана.

Энэ хуулийн төслөөр бол 11 сарын 14 гээд орж ирсэн байгаа шүү дээ. Энэ бол 12 сарын 21-н гээд бас нэг өдөр гаргаж ирсэн байна гэдгийг зүгээр мэдээлж байгаа юм шүү. Өшөө ч олон өдөр гарах байх аа.

За Нийтээр тэмдэглэх баярын болон тэмдэглэлт өдрүүдийн тухай хуульд нэмэлт, өөрчлөлт оруулах тухай хуулийн төслийг хэлэлцэхийг дэмжье гэсэн томъёоллоор санал хураалт явуулъя. Энэ саналыг дэмжиж байгаа гишүүд гараа өргөнө үү.

9-өөс 9. За ингээд энэ санал дэмжигдлээ.

Байнгын хорооноос энэ асуудлаар гарах санал, дүгнэлтийг Улсын Их Хурлын нэгдсэн хуралдаанд Х.Тэмүүжин гишүүн танилцуулна. Ашиг сонирхлын зөрчил гарч магадгүй. Бусдаар бол гайгүй байх аа. За баярлалаа.

***Хоёр. “Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай” Байнгын хорооны тогтоолын төсөл***

За одоо нөгөө Ч.Улаан сайд. Тэгвэл Ч.Улаан сайд орж иртэл гурав дахь асуудал буюу Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай. За энэ түрүүчийн хурал дээр оруулаад гишүүд жаахан танилцаг гэсэн юугаар түр шилжүүлсэн. Дараагийн хуралд. Тэгээд энэ Сонгогчийн бүртгэл, хяналтын дэд хорооны дарга Ж.Батзандан гишүүн өөрөө гадаадад томилолттой байгаа юм байна. За энэ дүрмийг бас одоо бусад Байнгын хороодын дүрмийг хараад бас нэлээд шинэлэг байдлаар хийсэн байна лээ. Надад урьдчилаад танилцуулсан. Та бүхэнд дүрмийн төсөл тараагдсан байгаа. Тогтоолын төсөл тараагдсан байгаа.

Энэ дэд хороо өөрөө өнгөрсөн онд байгуулагдсан мөртлөө дүрэм явж ирсэн. Тийм учраас энэ дүрмийг нь бас батлаад өгөх ёстой. Зарим үйл ажиллагаа нь дүрэмгүй бас эхэлчихсэн явж байгаа.

За энэ нийтдээ бол бараг 8 зүйлтэй юм байна. Тэр эрхлэх чиг үүрэг бүх юмыг нь их дэлгэрэнгүй сайхан оруулсан ийм дүрэм байгаа. Тийм учраас энэ дүрэмтэй холбогдуулж асуух асуулт гишүүдэд байна уу? За асуулт байхгүй. Асуулт тасаллаа. Санал. За Д.Эрдэнэбат гишүүн.

**Д.Эрдэнэбат: -** Энэ дүрэмтэй холбоотой асуудлаар бас манай ажлын хэсэг жаахан ажилласан байгаа. Тэгээд энэ дээр бас нэг ганц нэг заалт, бас нэг зөрчилдөж байгаа хоорондоо юмнууд байна уу, бусад хууль эрх зүйн акттай нийцэж байна уу, нийцэхгүй байна уу, дэд хорооны хувьд хэмжээ хэтэрсэн зүйл байна уу гээд ингээд ганц нэгхэн юм гаргасан байна лээ. Тэр цаасыг нь аваад, тэр дээр нь бас харьцуулаад өөрчлөх юм байвал оруулаад энэ зарчмын өөрчлөлтөөр дэмжээд явчихъя. Тэр цаас нь над дээр орж ирээгүй байна.

**А.Бакей: -** Д.Эрдэнэбат дарга бол энэ илүү тодорхой танилцаад зарим зайлшгүй өөрчлөх шаардлагатай байж магадгүй тийм санал гаргасан байна. Энийг бид бас нэг авч үзээд үнэхээр холбогдох хуульдаа нийцэхгүй байвал хуульд нийцүүлэх маягаар энэ дүрэмд тусгаад тэгээд зарчмын хувьд дэмжье гэсэн ийм санал гаргаж байна. Өөр саналтай гишүүд байна уу? Өөр саналтай гишүүд байхгүй бол саналыг тасаллаа.

За ингээд Байнгын хорооноос гарах тогтоолын төслийг танилцуулъя. Сонгогчийн нэрсийн жагсаалт, бүртгэлийн хяналтын дэд хорооны дүрэм батлах тухай. Монгол Улсын Их Хурлын тухай хуулийн 24 дүгээр зүйлийг үндэслэн Төрийн байгуулалтын байнгын хорооноос ТОГТООХ нь:

Нэг. Сонгогчийн нэрсийн жагсаалт, бүртгэлийн хяналтын дэд хорооны дүрмийг хавсралтаар баталсугай.

Хоёр. Дэд хорооны дүрмийг баримталж ажиллахыг Сонгогчийн нэрсийн жагсаалт, бүртгэлийн хяналтын дэд хорооны даргад даалгасугай гэсэн ийм тогтоол байна.

За тэгээд саяны Д.Эрдэнэбат гишүүний гаргасан саналыг бид энэ протоколд тэмдэглээд Байнгын хорооны ажлын алба бол бас дахиж тулгаж үзэх хэрэгтэй байна. Үнэхээр хуульд нийцэхгүй байгаа тийм заалт орсон байвал тэрийг зарчмын хувьд тусгах хэрэгтэй.

**Л.Цог: -** Тогтоол нэг, би буруу сонсов уу, үгүй юу. Энэ нөгөө энэ мөрдөж ажиллахыг ганцхан даргад даалгаж болохгүй шүү дээ. Нийтэд нь даалгах ёстой байхгүй юу.

**А.Бакей: -** Гишүүдэд нь тийм ээ.

**Л.Цог: -** Хороонд нь.

**А.Бакей: -** За тэгвэл хоёр дахь заалтыг бол дүрмийг баримталж ажиллахыг Сонгогчийн нэрсийн жагсаалт, бүртгэлийн хяналтын дэд хорооны гишүүдэд даалгасугай гэж. Тийм ээ. Ингэж өөрчилье гэж байгаа юм байна. Хороонд даалгасугай. За энэ заалтыг хүлээж авъя. Өөр санал байхгүй юу. За тэгвэл одоо тогтоолоо баталъя гэсэн гишүүд гараа өргөнө үү.

9-өөс 8. Энэ тогтоол батлагдлаа.

***Гурав. “Гаалийн улсын байцаагчийн зэрэг дэв, түүний нэмэгдэл олгох тухай” Улсын Их Хурлын тогтоолын төсөл (****хэлэлцэх эсэх****)***

За одоо эхний асуудалд оръё. За эхний асуудал буюу Гаалийн улсын байцаагчийн зэрэг дэв, түүний нэмэгдэл олгох тухай Улсын Их Хурлын тогтоолын төслийн хэлэлцэх эсэх асуудлыг хэлэлцэнэ. Энэ асуудлаар төслийн талаарх танилцуулгыг Сангийн дэд сайд С.Пүрэв танилцуулна. Мөн одоо хэлэлцэж байгаа асуудалтай холбогдуулж Гаалийн ерөнхий газрын дарга Д.Цэвээнжав, Сангийн яамны ажилтан Б.Доржсэмбэд, н.Мөнгөнцэцэг нар оролцож байгааг мэдэгдье.

За ингээд С.Пүрэв сайд танилцуулахыг урьж байна.

**С.Пүрэв: -** Байнгын хорооны эрхэм гишүүд ээ,

Монгол Улсын Гаалийн тухай хууль, гаалийн тариф, гаалийн татварын тухай хуулийн шинэчилсэн найруулга батлагдсанаар зарим журмуудыг уг хуульд нийцүүлэх өөрчлөх шаардлагатай болсон. Тухайлбал Гаалийн улсын байцаагчийн зэрэг, дэв түүний нэмэгдэл олгох асуудлыг 1996 оны Гаалийн тухай хуулийн 4 дэх хэсгийг үндэслэн Гаалийн улсын байцаагчийн зэрэг дэв, түүний нэмэгдэл олгох журам батлах тухай Засгийн газрын 1997 оны 156 дугаар тогтоолоор батлан мөрдөж байсан.

Гаалийн тухай хуулийн шинэчилсэн найруулгаар Гаалийн улсын байцаагчийн зэрэг дэв, түүний нэмэгдэл олгох журмыг Монгол Улсын Засгийн газрын өргөн мэдүүлснээр Улсын Их Хурал батална гэж заасан. Иймд Гаалийн тухай хуулийг хэрэгжүүлэхтэй холбогдуулан Гаалийн улсын байцаагчийн зэрэг дэв, түүний нэмэгдэл олгох тухай Улсын Их Хурлын тогтоолын төслийг боловсруулан танилцуулж байна.

Байнгын хорооны эрхэм гишүүд ээ,

Тогтоолын төслийг хэлэлцэн шийдвэрлэж өгнө үү. Баярлалаа.

**А.Бакей: -** За баярлалаа. За одоо тогтоолын төсөлтэй холбогдуулж асуух асуулттай гишүүд байна уу? За Д.Эрдэнэбат гишүүн, Х.Тэмүүжин гишүүн, өөр. За Д.Эрдэнэбат гишүүн асуулт асууя.

**Д.Эрдэнэбат: -** Энэ Гаалийн тухай хуулийн 280 дугаар зүйлийн 284 гэж ямар заалт байдаг юм бэ? Нэг ийм юм тодруулчихъя.

Хоёрдугаарт, энэ гааль чинь өөрөө Төрийн албаны тухай хуульд ижил хэмжээнд захирагдаж явах ёстой юм. Тэгээд энэ Төрийн албаны хуулиас юугаараа өөрчлөгдөөд энэ зэрэг дэв нь ингээд тусдаа хуулиар орж ирдэг юм бэ гэдгийг тодруулж өгөөч.

**А.Бакей: -** Д.Цэвээнжав дарга хариулах уу?

**Д.Цэвээнжав: -** Д.Эрдэнэбат гишүүний асуултад хариулъя. Гаалийн тухай хуулийн 284-д ингэж заасан байна. Гаалийн улсын байцаагчийн зэрэг дэв, түүний нэмэгдэл олгох журмыг Монгол Улсын Засгийн газрын өргөн мэдүүлснээр Улсын Их Хурал батална гэж заасан учраас энд орж ирж байгаа.

За мөн Төрийн албаны тухай хуулийн 20.4-т төрийн жинхэнэ албан тушаалын зэрэг дэв, түүний нэмэгдэл олгох журмыг төрийн албаны төв байгууллагын саналыг үндэслэн Засгийн газрын өргөн мэдүүлснээр Улсын Их Хурал тогтооно гэж ингэж заасан байгаа. Энэ хоёр заалтыг үндэслэж энд орж ирж байгаа юм.

**А.Бакей: -** Х.Тэмүүжин гишүүн.

**Х.Тэмүүжин: -** Асуудал нь өөрөө өмнөх Засгийн газрын үед хэлэлцэгдээд Улсын Их Хурал руу өргөн баригдсан юм байна л даа. Тэгээд энэ удаа Шинэ Засгийн газрын түвшинд Нийтийн албаны хууль шинэчлэн зохион байгуулагдаж байгаа. Төрийн албанд байж байгаа ийм цол зэрэг болон нэмэгдэлтэй холбоотой асуудал бүгдээрээ нэг хуулиар, нэг журмаар шийдэгдэх гэж байгаа. Тийм концепци явж байгаа.

Тэгэхээр одоо би тодруулах ёстой болчихоод байна л даа. Засгийн газар энэ асуудлаа яагаад буцааж татаж авалгүй энэ тогтоолын хэлбэртэй байсан учраас хянагдалгүй үлдчихсэн юм бол оо. Яагаад үлдсэн юм бол. Сангийн сайд байвал уг нь Сангийн сайдаас би асуумаар байна. Нэгдсэн байдлаар Нийтийн албаны тухай хуульд явж байгаа концепциос энэ чинь өөрөө зөрчихлөө. Засгийн газрын барьж байгаа концепци болон одоо хэлэлцэж байгаа энэ асуудал хоёр чинь зөрчилдөж байгаа тохиолдолд бараг л би энэ тогтоолын төслийг бол долоо хоног юм уу, 14 хоногоор хойшлуулаад Засгийн газар дээр энийг ярилцаад энэ тусдаа ингэж гааль чинь өөрөө энүүгээр дахиж явах юм уу, үгүй юу юм уу, эсвэл Нийтийн албаныхаа нэгдсэн зохицуулалтаар өөрөө явах юм уу, үгүй юм уу. Тэрийгээ нэг мөр болгож шийдэхгүй бол яг үндсэндээ хамар доогуур нэг юм гараад явчихлаа л даа.

Тэгээд би Сангийн сайдаас л гол нь асуучихмаар байна.

**А.Бакей: -** С.Пүрэв сайд хариулах уу?

**С.Пүрэв: -** Энэ асуудал Х.Тэмүүжин сайдын хэлж байгаатай адил, гишүүний хэлж байгаатай адил энэ Засгийн газраар дахин орж хэлэлцэгдээгүй болов уу гэж би бодож байна. Яг сайд хуралд орж байсан учраас би энэ талаар яг нарийн мэдээлэл байхгүй байна.

**А.Бакей: -** За яах вэ энэ зүгээр ингэсэн юм л даа. Бид нар бол энэ өмнөх Улсын Их Хурлын бүрэн эрхийн хугацаанд өргөн баригдсан, өргөн мэдүүлэгдсэн хуулиудын жагсаалтыг яг санаачлагчдаас нь бол холбогдох Байнгын хороогоор нь дамжуулаад санал авсан юм. Энэ хооронд Засгийн газраас ч гэсэн нөгөө татаж авах жагсаалтад оруулаагүй нааш нь оруулж ирсэн байсан л даа. Тийм учраас л одоо хэлэлцэгдэж байгаа гэж ойлгож байгаа.

Асуулт бол энүүгээр дуусч байгаа юм байна. Тийм ээ. За тэгвэл саналаа хэлье гишүүд. За. Д.Батцогт, Н.Батцэрэг гишүүн, Д.Эрдэнэбат гишүүн, Х.Тэмүүжин гишүүн.

**Н.Батцэрэг: -** Саяны Х.Тэмүүжин сайдын хэлснээр хойшлуулмаар юм байна. Тэртээ тэргүй Засгийн газар нэгдүгээр одоо танхимын гишүүд бас хоорондоо яриагүй тал байгаа шууд харагдаж байна.

Хоёрдугаарт нь, Нийтийн албаны тухай хууль өргөн барих тухай асуудал яригдаж байгаа юм байна. Тэгээд нэг хэсэг хэсгээр нь ингэж оруулж ирээд зохимжгүй байх аа. Тийм учраас дараачийн тэр хуультайгаа уялдуулах үүднээс тэр энэ удаагийн энэ хэлэлцэлгүй хойшлуулах нь зүйтэй гэж үзэж байна.

**А.Бакей: -** Д.Батцогт гишүүн.

**Д.Батцогт: -** Би бол дэмжээд явуулсан нь дээр гэж бодож байна л даа. Гааль бол өөрөө тусгай алба. Энэ дагуугаа ч энэ байцаагчийн зэрэг дэвийн асуудал яригддаг. Энэ Гаалийн хууль, Гаалийн тарифын тухай хуулиараа зохицуулагддаг шүү дээ. Нийтийн албаны хууль гэж нэг юм орж ирэх гээд байгаа. Би энэтэй бол бас л жаахан зарчмын зөрүүтэй саналтай байдаг юм.

Энэ төрийнх алба, Монгол төрийн алба гэдэг бол, төр гэдэг бол аягүй том ойлголт юм аа. Энэ public service гэдэг юмыг шууд орчуулж орж ирээд, тэгээд одоо энүүгээрээ бүх нэг саванд багтаах гээд ингээд яваад байгаа нь ерөөсөө нэг л таалагдаж өгөхгүй байгаа юм. Юу гэх юм Нийтийн албаны тусгай алба гэх юм уу, юу гэх юм. Тэгэхээр энэ аягүй том ойлголтоо. Тэгэхээр гаалийн алба бол төрийн тусгай алба. Энэ урьд нь ч ингээд зэрэг дэвийг нь олгогдоод ирж байсан. Энийг бол энүүгээр нь явуулсан нь дээр гэж бодож байна.

**А.Бакей: -** За Д.Батцогт гишүүний тайлбар тийм байна. Дараа нь Д.Эрдэнэбат гишүүн.

**Д.Эрдэнэбат: -** Ингэе. Энэ зүгээр юу л даа. Шууд нийтийн албатайгаа ч бас нэг холбогдоод байгаа зүйл биш. Ер нь сүүлийн үед ингээд, бид нар ингээд энэ шинэчлэлийн Засгийн газарт орж ирээд ингээд олонхи болоод төр барьж байгаа үед ийм юм ажиглагдаад байна. Дандаа салбар салбарынхаа эрх ашгийг хамгаалсан юмнууд гаргаж ирээд байгаа юм. Одоо юун дээр учирч байгаа, төсөв дээр учирч байгаа хүндрэл одоо ний нуугүй хэлэхэд money хийгээд байгаа улс дээр бас тийм шүү дээ. Нөгөө багш нарын бас салбар. Багш нар гэдэг утгаараа. Тэтгэмж өгч байгаа улсууд, 36 сарын цалин өгье ч гэх шиг. Тийм ээ. Тэгсэн мөртлөө төрийн алба гэж нэрлэнэ үү, нийтийн алба гэж нэрлэнэ үү. Тэр нэрэндээ биш. Төрийн алба бол яг нэг салбарын. Зөвхөн салбар салбарын эрх ашгийг хамгаалдаг биш яг нэг тогтсон ийм дэг журамтай. Нэг тогтсон цалингийн сүлжээтэй. Нэг тогтсон зэрэг дэвтэй л байх зарчим байгаа байхгүй юу.

Тэгээд би сая яагаад энэ Гаалийн тухай хуулийг ингээд байгаа юм бэ гээд асуусан гэхээр яг үнэндээ энэ Гаалийн тухай хууль нь өөрөө бас энэ Төрийн албаныхаа тухай хуультай харшилдаад эхэлж байгаа байхгүй юу. Яахаараа Төрийн албаны хуулийн ерөнхий заалт байхад Гаалийн тухай хууль дээр дахиад тийм тусгайлан заасан заалт байх ёстой юм гэх мэтчилэнгийн ийм хуулийн маш олон ийм зөрчилтэй юм руу давхиж ороод байгаа юм.

Тэгэхээр ер нь бол төрийн тусгай албан хаагч ч бай, за нийтлэг гэсэн хамаа байхгүй. Тусгай албан хаагч нарын зэрэг дэв ижил байх ёстой. Тийм ээ. Цалин тэтгэмж нь ижил байх ёстой. Төрийн үйлчилгээ мөн адилхан тийм хэмжээгээр хэмжигддэг байх ёстой гэсэн ийм нэг суурь зарчим дээр суурилахгүйгээр ингээд салбар болгоны ийм өөр өөрсдийнхөө орж ирдэг жишгийг цаашдаа байхгүй болгоно гээд. Тэртээ тэргүй энэ хамтарсан Засгийн газрын мөрийн хөтөлбөр дээр маш тодорхой туссан зүйл байгаа байхгүй юу. Тэгэхээр бүгдээрээ энийгээ баримталж явах нь зөв байх аа. Түүнээс биш энэ хуучин Засгийн, шинэ Засгийн гээд ингээд ялгаварлаад. Энэ ч яах вэ дээ ингээд орж ирсэн юм байна. Энийг дахин татуулах тухай асуудлаа Засгийн газар дээр ярих нь зөв байх аа. Энийг түр хойшлуулаад. Тэгээд Засгийн газар нь дахиад яриад. Зүйтэй зүйтэй. Энэ салбар салбараараа ингээд явж байг гэвэл тэгээд ороод ирэг. Тийм л санал байна.

**А.Бакей: -** Х.Тэмүүжин гишүүн.

**Х.Тэмүүжин: -** Ер нь нийтийн албаны шинэтгэл гэдэг дээр 3 чухал юм гарч ирсэн юм.

Өмнөх Улсын Их Хурлын бүрэн эрхийн хугацаанд юу яригдсан бэ гэхээр төрийн алба гэдэг нэр хэрэглээд ингээд явж байтал яг Төрийн албаны өөрийнх нь ашиг сонирхол гэж юу юм бэ гэсэн. Тэр тодорхойгүй болсон. Төрийн ашиг сонирхол гэдэг нэг үг хэрэглэгддэг. Агуулга нь юу юм бэ гээд тавих гэхээр дэлхий нийтийн хөгжлийн хандлага нь ч байдаггүй. Бидний шинэ байгуулсан нийгмийн үнэт зүйл дээр ч байдаггүй. Гэтэл нийтийн ашиг сонирхол гэдэг чинь өөрөө илүү тодорхой барьцтай, хэмжиж болохуйц, бас тэр лүүгээ үйлчилж байна уу, үгүй юу гэдгийг нь тодруулж болохуйц тийм зүйл байгаа байхгүй юу.

Тэгээд нийтийн ашиг сонирхлыг илэрхийлж байдаг бүтцийг бол төрийн алба юм байна. Энэ төрийн алба гэдэг энэ хуучин нэр томъёогоороо ашиглахад жаахан зохимжгүй байна гээд нийтийн алба гэдэг энэ ойлголт өөрөө үүсч байгаа юм.

Нийтийн алба дотроо яах аргагүй одоо гааль, цагдаа гээд тусгай чиг үүрэг гүйцэтгэдэг ийм байгууллагууд бас байж байгаа. Яг ийм байгууллагуудтай холбоотой асуудлаа хэрхэн яаж зохицуулах вэ гээд одоо дахиад шинэ хууль өргөн баригдаж байгаа. Хууль сахиулах үйл ажиллагааны тухай хууль гээд. Татвар, гааль, мэргэжлийн хяналт гэх мэтчилэн тодорхой хүний эрх рүү халддаг, өмч хөрөнгө дээр хязгаарлалт тавьдаг, үзлэг нэгжлэг хийдэг ийм байгууллагууд дээр нь хууль сахиулах үйл ажиллагааны тухай хуулийн зарим зүйл заалт шууд үйлчилдэг тийм шинэ систем рүү орж ирж байгаа юм. Тэгж байж сая иргэний эрхээ хамгаална. Тэгж байж илүү шударга ёсыг зүй зохистой байна уу гэдгийг хэмжих бололцоотой процедуруудыг бий болгоно гээд. За энэ хүрээндээ ярингуут яах аргагүй гааль, цагдаа, татвар гэх мэтчилэн энэ байгууллагуудад тусгай шаардлага, тусгай үйл ажиллагаа явуулж байгаа учраас жирийн захиргааны албан хаагчдаас арай өөр, тусдаа үнэлгээний систем байх ёстой гэж үзэх юм бол тэрийг нь дараагийнх нь хуулиар нэгдсэн байдлаар хийж өгье гэж хэлж байгаа юм. Нэгдсэн байдлаар. Тэрнээс биш яг салбар салбарт нь ингэж хийж өгч болохгүй юм байна. Энэ үүднээс Засгийн газар бол нэгдсэн байдлаар Нийтийн алба гэдэг хууль дээр гаргана. Захиргааны албан хаагчид нь илүүтэй энүүгээр зохицуулагдах байх. Тусгай чиг үүрэгтэй байгууллагууд гарлаа гэх юм тэр нь ямар байдлаар цол зэрэгтэй байх юм, ямар байдлаар цалингийн тусгай зэрэглэлтэй байх юм, ямар байдлаар нэгдсэн энэ цол зэрэг, цалингийн тусгай зэрэглэлтэй байгаагаасаа шалтгаалаад хариуцлагын тогтолцоотой байх юм гэдгээ нэгдсэн байдлаар шийдэж өгье гэж байгаа юм.

Тэгэхээр яг энэ байдал нь боловсруулагдаад ингээд өргөн баригдах гээд явж байхад энд тооцоонд ороогүй ийм юм гараад ирэхээр энийг бид нар ерөнхийдөө эргэж хараад татаж авъя гэдэг юм ярьж байна л даа. Магадгүй дахиад ингээд зохион байгуулалтаар орууллаа. Ингэхэд яг өнөөдрийн байгаа энэ түвшингээр орж ирж болно шүү дээ. Зөвхөн хэлбэр нь өөрчлөгдөж нэгдсэн байдлаар л орж ирэх ёстой гэдэг шаардлага тавьж байгаа юм. Агуулгын хувьд бол магадгүй яг энд байгаагаар, тоогоороо, энд байгаа зэргээрээ орж ирж болно. Зөвхөн энэ нь бол гааль гэж тусдаа биш ээ. Татвар бас яах юм. Мэргэжлийн хяналт байх юм бол мэргэжлийн хяналт нь бас яах юм.

Одоо цагдаа дотор чинь хүссэн хүсээгүй байх энэ торгуулийн эрх мэдэлтэй, байцаагчийн эрх мэдэлтэй тийм чиг үүргүүд бий болох гэж байгаа юм. Тэд нар яах юм гээд. Энийгээ л нэгдмэл байдлаар Засгийн газар төлөвлөж байгаад оруулж ирсэн илүү зохимжтой юм байна. Энийг ингээд батлаад гаргаад явчихаар дараа нь араас юм орж ирэхэд түрүүний баталснаа хүчингүй болгоё гээд давхар ажил удах вий л гэсэн тийм болгоомжлол байгаа юм.

**А.Бакей: -** Л.Цог гишүүн.

**Л.Цог: -** Тэгэхээр энд асуудлыг буруу гэж хэлэхгүй байна л даа. Зүгээр одоо шийдчих боломжгүй юм байна гэж бодож байгаа юм. Яагаад гэвэл нэгдсэн цаана нь концепци явж байгаа учраас тэрэндээ дөвийлгөхгүй бол болохгүй гэж. Тэр талдаа байна. Зүгээр татаж авах асуудал байхгүй байх аа. Түр хойш нь тавьж байгаад. Бас хоорондоо ялгаатай шүү. Түр хойш нь тавьж байгаад дахиж цэгцэлье гэсэн санал дээр би нэг байгаа юм. Тэгэхгүй бол болохгүй юм байна.

Хоёрдугаарт, ерөөсөө аливаа. Хуучин ч ийм байсан юм л даа. Байгууллагын өөрийн амбиц гэж байдаг байхгүй юу. Тэнд хөтлөгдөж ингэж явбал манай бодлого нурна шүү гэж бодож байгаа юм.

Гуравдугаарт, нэг юм хэлье. Дэд сайд С.Пүрэв байна. С.Пүрэв сайд аа. Би өөрт чинь нэг юм анхааруулъя. Өнөөдрийн энэ хуралдаан, одоо Их Хурлын чухал хуралдааны нэг хэсэг. Та орж ирэхдээ энэ асуудлыг Засгийн газар хэлэлцсэн эсэхийг мэдэхгүй гэж ярьж байгаа юм. Энэ хариуцлагагүй үг шүү. Та мэдэх үүрэгтэй шүү. Энэ оруулж байгаа асуудлыг. Цаашдаа анхаарч байгаарай гэж зөвлөмөөр байна.

**А.Бакей: -** За М.Батчимэг гишүүн.

**М.Батчимэг: -** За би хэлэх санаа давтагдсан учраас нэрээ татлаа.

**А.Бакей: -** За тэгэхээр ерөнхийдөө хуралд оролцож байгаа гишүүдийн дийлэнхи нь саналаа хэллээ.

За тэгэхээр би бол зүгээр Х.Тэмүүжин гишүүнээс бас нэг асуулт асуучихаад тэгээд одоо дүгнэлтээ гаргах нь зүйтэй байх аа гэж бодож байна. Одоо Засгийн газраас санаачлаад Засгийн газрын хуралдаанаар хэлэлцээд одоо өргөн баригдсан байна уу, баригдаагүй байна уу, Нийтийн албаны тухай хуулийн төсөл явж байгаа гэж би ойлгож байгаа. Энэ хууль бол өөрөө яг цогц шинжтэй. Энэ ярьж байгаа асуудлуудыг ямар нэг байдлаар тусгасан байна уу, эсвэл зүгээр л одоо явцуу шинжтэй байна уу. Тэр агуулга нь ямар байна вэ гэдгийг би бас сонирхмоор байна.

**Х.Тэмүүжин: -** Түрүүн би зах зухаас нь хэлсэн. Нийтийн албаны хууль бол үндсэндээ 5 тийм том концепци дээр тулгуурлаж хийгдэж байгаа.

Нэгдүгээрт нь, түрүүн хэлсэн. Ямар ашиг сонирхлыг ямар чиг үүргээр, ямар процедураар хангахын төлөө ажиллах гэж байгаа байгууллага юм бэ, бүтэц юм бэ гэдгийг нь энэ хуулиар илүү нарийвчилж тодорхойлж өгч байгаа.

Хоёрт нь, энэ хуультай холбоотойгоор нөгөө боловсон хүчин бэлтгэж сонгон шалгаруулахтай холбоотой асуудал хөндөгдсөн. Тэгээд Төрийн албаны зөвлөлийг бид Нийтийн албаны зөвлөл болгож өөрчилж байгаа. Нийтийн албаны зөвлөл ямар чиг үүрэгтэй байгаа вэ гэхээр нийтийн албанд сонгон шалгаруулалтаар орж байгаа боловсон хүчний ямар сонгон шалгаруулалтаар явах вэ гэдэг процессыг нь тодорхойлж өгдөг. Нийтлэг журмыг нь гаргаж өгдөг. Процесс зөрчсөн бол хяналт шалгалт хийгээд асуудлыг нь шийддэг тийм эрх мэдэлтэй болгоод, томилгоо буюу юуных нь эрх нь болохоор яг боловсон хүчин нь хариуцлагаа хүлээж байгаа яам, агентлаг, орон нутгийн захиргаа болон шүүхийн Тамгын газар гэх мэтчилэн, Улсын Их Хурлын Тамгын газар гэх мэтчилэн тэр онцлог бүхий захиргааны байгууллагууд тэр өөрсдөөр нь эрх байдлаар томъёологдож өгч байгаа.

Гуравт нь, нөгөө нийтлэг шаардлага нь нөгөө Нийтийн албаны комисс тавьж өгч байгаатай холбогдуулаад энэ нийтийн албанд байгаа хүмүүсийн нийгмийн болон эрх зүйн баталгааных нь суурь нэгдсэн стандарт тогтож байгаа юм. Салбар салбарын амбиц гэхгүйгээр нэгдсэн стандарт тогтож байгаа юм. Энэ нэгдсэн стандарт дээрээ салбар салбар гэхгүйгээр тусгай чиг үүрэгтэй. Үнэхээр онцлог байгаа бол. Одоо жишээ нь цагдаа, цэрэг гэдэг шиг. Онцлог байгаа бол тэр онцлогтойгоо холбоотой асуудлууд нь тусгай хуулиудаараа зохицуулагдана. Энэ дээрээ бас тодорхой хэмжээний нөгөө эрх зүйн боломж нь байх байдлаар зохицуулагдаж өгч байгаа.

Нөгөөтэйгүүр ер нь ингээд төрийн алба гээд ний нуугүй хэлэхэд өнгөрсөн жилүүдэд юу болсон бэ гэхээр ерөнхий нэр дотор дандаа ингээд тус тусдаа ингээд өөр хоорондоо зөрчилдсөн тус тусдаа ийм дүрэм журмуудтай хэтэрхий ийм бүтэц байсан юм. Тэгээд энэ байдлуудыг нэгдмэл зохион байгуулалттай, нэг стандарттай, нэг чиглэлтэй болгож өгч байгаагаараа бас давуу. Бас нэг юм нь болохоор нөгөө төрийн үйлчилгээний гэж хэлдэг эмч, багштай холбоотой асуудлыг яг энэ төрийн засаглал хэрэгжүүлдэг чиг үүргээсээ салгаж тусад нь хуульчилж өгч байгаа юм. Иймэрхүү байдлаар нэлээн томоохон концепци явж байгаа.

Одоогоор, эцсийн байдлаар бас нэг шийдэл гарч байгаа нь юу вэ гэхээр яг нийгмийн хамгааллын асуудалтай нь холбоотой хэсэг, энэ нийтийн албаныхаа ерөнхий хуультай нь цуг биш тусад нь гаргаж хуульчлах уу, үгүй юу гэдэг асуудал одоо энэ долоо хоногт эцэслэж шийдэгдэх юм.

**А.Бакей: -** За нэгэнт одоо Засгийн газрын гишүүн, Хууль зүйн сайд бас одоо ийм санал гаргаж байгаа юм байна. Ер нь бол одоо салбар салбарын мэдээж эрх ашгийг бол бас байх ёстой байх. Тэгэхдээ тэнд бол нэгдмэл байдлаар, нэгдмэл үзэл баримтлалаар одоо хандая. За мэдээж тэр дотроо бол тусгай чиг үүрэгтэй байгууллага бол яг өөрсдийнх нь онцлогтой нийцүүлсэн тэр зарчмыг холбогдох хуулийн шинэчлэлтэй холбож оруулж ирэх бүрэн боломжтой гэж үзэж байгаа юм байна. Тийм учраас энэ үг хэлсэн гишүүдийн дийлэнх нь бол одоо хойшлуулбал яасан юм бэ гэсэн санал гарцгааж байх шиг байна.

Яах вэ энэ дашрамд бол би С.Пүрэв сайдад бас нэг зүйл хэлчихье. Ер нь бол байна шүү дээ Улсын Их Хурал дээр орж ирж байгаа сайд, за төрийн албан хаагчид бол тухайн хэлэлцэж байгаа асуудлаар бүрэн судалж, мэдэж ирэх ёстой шүү. Мэдэхгүйгээр энд ирээд сууж байвал тийм сайд байхын хэрэггүй шүү. За нэгдүгээрт.

Хоёрдугаарт, үнэн бодитой мэдээллээр хангах ёстой Улсын Их Хурлын гишүүдийг. Гэтэл одоо би мэдэхгүй байна гэж хэлээд сууж байх чинь бас болохгүй байна.

Дээр нь эртүүд би бас нэг бичиг явуулсан чинь төсөвтэй холбоотой. С.Пүрэв сайдын гарын үсэгтэй надад бичиг ирсэн юм. Эндээс хойш энэ төсөвтэй холбоотой асуудлаар одоо тэр аймгийн холбогдох байгууллагуудтай байгуулаад уламжлуулан бидэнд хандаж байна уу, энийг анхааруулж байна гэж. Ийм бичиг ирж болохгүй шүү. Тэгэхээр энэ бол энэ төрийн эрх барих дээд байгууллагыг бас хүндэтгэлтэй хандах хэрэгтэй. Гүйцэтгэх засаглал шүү. Энэ асуудлыг бид онцгой анхааруулж байна. Энэ протоколд тэмдэглүүлж байгаа шүү.

За ингээд энэ хуулийн төслийг түр хойшлуулъя гэсэн саналаар санал хураалт явуулъя. Энэ саналыг дэмжиж байгаа гишүүд гараа өргөнө үү.

9-өөс 7. Энэ санал дэмжигдлээ.

За ажлын хэсгийн гишүүдэд баярлалаа. Өнөөдрийн хуралдаан дууслаа. Гишүүдэд баярлалаа.

***Хуралдаан 09 цаг 40 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД